作者：辛弃疾
词牌/韵律：归朝欢

paragraphs: 我笑共工缘底怒。
触断峨峨天一柱。
补天又笑女娲忙，却将此石投闲处。
野烟荒草路。
先生柱杖来看汝。
倚苍苔，摩挲试问，千古几风雨。
长被儿童敲火苦。
时有牛羊磨角去。
霍然千丈翠岩屏，锵然一滴甘泉乳。
结亭三四五。
会相暖热携歌舞。
细思量，古来寒士，不遇有时遇。